Zhrnutie stanoviska európskeho dozorného úradníka pre ochranu údajov k návrhu nariadenia o digitalizácii konania o udelení víza

(Úplné znenie tohto stanoviska sa nachádza v anglickom, vo francúzskom a v nemeckom jazyku na webovej lokalite európskeho dozorného úradníka pre ochranu údajov www.edps.europa.eu)

(2022/C 277/06)

Európska komisia 27. apríla 2022 vydala návrh nariadenia Európskeho parlamentu a Rady o digitalizácii konania o udelení víza. Cieľom návrhu je zaviesť možnosť podávať žiadosti o víza online prostredníctvom európskej platformy na digitálne podávanie žiadostí o víza a nahradiť vízovú nálepku digitálnym vízom. Tým by sa mali zjednodušiť a harmonizovať postupy podávania žiadostí o víza v rámci schengenského priestoru, pričom by sa znížili bezpečnostné riziká, ktoré predstavujú fyzické vízové nálepky.

Európsky dozorný úradník pre ochranu údajov (ďalej len „EDPS“) uznáva, že digitalizácia spracúvania žiadostí o víza má potenciál riešiť viaceré výzvy, ktorým čelia žiadatelia o víza a konzulárne úrady. Povinný charakter nového postupu však môže takisto vytvárať ďalšie prekážky pre žiadateľov o víza, napríklad z dôvodu negramotnosti v oblasti informačných technológií alebo nedostatku primeraného vybavenia. EDPS odporúča, aby sa do návrhu zahrnulo výslovné ustanovenie, ktorým by sa jednotlivci s problémami s prístupnosťou oslobodili od používania európskej platformy na digitálne podávanie žiadostí o víza.

EDPS berie na vedomie, že v návrhu sa medzi osobné údaje, ktoré sa majú zahrnúť do žiadosti o vízum, dopĺňajú IP adresy, z ktorých sa predkladajú formuláre žiadosti. EDPS v tejto súvislosti pripomína zásadu minimalizácie údajov, na základe ktorej by Komisia mala posúdiť, či je získavanie IP adries potrebné na účely návrhu.

EDPS okrem toho pripomína, že je dôležité poskytovať dotknutým osobám informácie o spracúvaní ich osobných údajov, aby sa zabezpečilo spravodlivé spracovanie. Keďže osobné údaje pre VIS sa najprv zhromažďujú na európskej online vízovej platforme, EDPS sa domnieva, že v súlade s článkom 37 ods. 1 nariadenia o VIS by platforma mala poskytovať aj informácie o spracúvaní osobných údajov v kontexte VIS. Okrem toho by sa vzhľadom na zavedenie interoperability a následné spracúvanie osobných údajov na viaceré účely právo na informácie nemalo obmedzovať na poskytovanie informácií o účeloch, na ktoré sa údaje budú spracúvať v rámci VIS. Mali by sa poskytovať aj informácie o spracúvaní, ktoré sa uskutočňuje vo všetkých ostatných rozsiahlych databázových systémoch SVV a komponentoch interoperability, ktoré patria do rozsahu pôsobnosti rámca interoperability.

1. ÚVOD A OKOLNOSTI

2. Cieľom návrhu je zjednodušiť a harmonizovať postupy v kontexte spoločnej vízovej politiky a zosúladiť požiadavky na cestovanie, vstup a hraničné kontroly v rámci schengenského priestoru prostredníctvom digitalizácie a rámca interoperability na hraniciach ( 9 ) . Na tento účel by sa na základe návrhu nahradila papierová vízová nálepka digitálnym vízom a zaviedol by sa povinný európsky online formulár žiadosti o digitálne víza.

3. Estónske predsedníctvo Rady začalo v roku 2017 rokovať o zavedení online žiadosti o víza ( 10 ) a o digitálnych vízach ( 11 ) . V roku 2018 Európska komisia začala diskusiu o digitalizácii spracovania žiadostí o víza a vo svojom oznámení o vízovej politike oznámila začatie štúdií o uskutočniteľnosti a pilotných projektov, ktoré by tvorili východisko pre budúce návrhy ( 12 ) . V novom pakte o migrácii a azyle sa stanovil cieľ dosiahnuť úplnú digitalizáciu konania o udelení víza do roku 2025 s digitálnymi vízami a možnosťou podávať žiadosti o víza online ( 13 )

4. Toto stanovisko EDPS vydáva na základe konzultácie s Európskou komisiou z 28. apríla 2022 podľa článku 42 ods. 1 nariadenia Európskej únie o ochrane údajov. EDPS víta odkaz na túto konzultáciu v odôvodnení 47 návrhu.

12. ZÁVERY

24. Na základe uvedeného EDPS uvádza tieto odporúčania: (1) objasniť odôvodnenie 14 s cieľom zabezpečiť, aby osoby s problémami s digitálnou prístupnosťou boli oprávnené podávať žiadosti osobne, a zohľadniť toto pravidlo v normatívnej časti návrhu; (2) odstrániť odkaz v článku 2 ods. 3 návrhu na IP adresy ako súčasť údajov v žiadosti o vízum podľa článku 7b ods. 5; (3) vymedziť spoločný postup s cieľom zabezpečiť, aby kontroly kvality osobných údajov zadávaných do formulára žiadosti prostredníctvom európskej platformy na digitálne podávanie žiadostí o víza boli homogénne a kontrolovateľné rôznymi zainteresovanými stranami; (4) objasniť úlohy a povinnosti agentúry eu-LISA, orgánov členských štátov a prípadne externých poskytovateľov služieb zapojených do spracúvania osobných údajov prostredníctvom európskej platformy pre digitálne podávanie žiadostí o víza; (5) odstrániť výnimku podľa článku 44 ods. 1 nariadenia (ES) č. 810/2009, ako sa uvádza v článku 1 ods. 29 návrhu, s cieľom zabezpečiť šifrovanie osobných údajov, ku ktorým majú prístup externí poskytovatelia služieb prostredníctvom platformy EÚ na podávanie žiadostí, prostredníctvom brány externého poskytovateľa služieb, a všeobecnejšie zabezpečiť bezpečnostné mechanizmy na používanie tejto brány; (6) určiť spoľahlivé mechanizmy autentifikácie ako súčasť služby zabezpečeného používateľského konta; (7) zahrnúť do európskej platformy na digitálne podávanie žiadosti o víza informácie o spracúvaní osobných údajov na účely VIS a ďalšie účely vyplývajúce zo zavedenia rámca interoperability.

V Bruseli 21. júna 2022 Wojciech Rafał WIEWIÓROWSKI

(1) Nariadenie Európskeho parlamentu a Rady (ES) č. 767/2008 z 9. júla 2008 o vízovom informačnom systéme (VIS) a výmene údajov o krátkodobých vízach medzi členskými štátmi (Ú v. EÚ L 218, 13.8.2008, s. 60).

(2) Nariadenie Európskeho parlamentu a Rady (ES) č. 810/2009 z 13. júla 2009, ktorým sa ustanovuje vízový kódex Spoločenstva (Ú. v. EÚ L 243, 15.9.2009, s. 1).

(3) Nariadenie Európskeho parlamentu a Rady (EÚ) 2017/2226 z 30. novembra 2017, ktorým sa zriaďuje systém vstup/výstup na zaznamenávanie údajov o vstupe a výstupe štátnych príslušníkov tretích krajín prekračujúcich vonkajšie hranice členských štátov a o odopretí ich vstupu a stanovujú podmienky prístupu do systému vstup/výstup na účely presadzovania práva, a ktorým sa mení Dohovor, ktorým sa vykonáva Schengenská dohoda, a nariadenia (ES) č. 767/2008 a (EÚ) č. 1077/2011 (Ú. v. L 327, 9.12.2017, s. 20).

(4) Nariadenie Rady (ES) č. 1683/95 z 29. mája 1995 stanovujúce jednotný formát víz (Ú. v. ES L 164, 14.7.1995, s. 1).

(5) Nariadenie Rady (ES) č. 333/2002 z 18. februára 2002 o jednotnom formáte formulárov na pripojenie víza vydaného členskými štátmi osobám, ktoré sú držiteľmi cestovných dokladov, ktoré nie sú uznané štátom zostavujúcim formulár (Ú. v. ES L 53, 23.2.2002, s. 4).

(6) Nariadenie Rady (ES) č. 693/2003 zo 14. apríla 2003, ktorým sa ustanovuje osobitný zjednodušený tranzitný doklad (FTD), zjednodušený železničný tranzitný doklad (FRTD) a ktorým sa menia a dopĺňajú Spoločné konzulárne pokyny a Spoločná príručka (Ú. v. EÚ L 99, 17.4.2003, s. 8).

(7) Nariadenie Rady (ES) č. 694/2003 zo 14. apríla 2003 o jednotných formátoch zjednodušených tranzitných dokladov (FTD) a zjednodušených železničných tranzitných dokladov (FRTD) ustanovených v nariadení (ES) č. 693/2003 (Ú. v. EÚ L 99, 17.4.2003, s. 15).

(8) Dohovor, ktorým sa vykonáva Schengenská dohoda zo 14. júna 1985 uzatvorená medzi vládami štátov hospodárskej únie Beneluxu, Nemeckej spolkovej republiky a Francúzskej republiky o postupnom zrušení kontrol na ich spoločných hraniciach (Ú. v. ES L 239, 22.9.2000, s. 19).

(9) COM(2022) 658 final, s. 7.

(10) Predsedníctvo Rady Európskej únie, elektronické víza: zlepšovanie súčasného vízového postupu prostredníctvom online žiadosti o vízum, 12546/17, október 2017.

(11) Predsedníctvo Rady Európskej únie, elektronické víza: zlepšovanie súčasného vízového postupu prostredníctvom digitálnych víz, 11816/17, september 2017.

(12) Oznámenie Komisie Európskemu parlamentu a Rade, Prispôsobenie spoločnej vízovej politiky novým výzvam, COM(2018) 251 final.

(13) COM(2020) 609 final, s. 13.